S-288/2015

Mál þetta, sem þingfest var 19. ágúst sl. og dómtekið sama dag, var höfðað með ákæru lögreglunnar á Suðurnesjum, dagsettri 29. júlí 2015, á hendur V-x-x D-x-x, fæddum 28. maí 1989 og með ríkisfang í Lettlandi, fyrir hylmingu, með því að hafa, á tímabilinu 20. til 21. júní 2015, tekið við og notað farmiða í flug hjá og á vegum Icelandair hf., kt. 000000-0000, Reykjavíkurflugvelli, 101 Reykjavík, samtals að fjárhæð 1.793 bandaríkjadali, að jafnvirði 235.641 króna miðað við miðgengi Seðlabanka Íslands hinn 19. júní 2015, sem ákærði vissi eða mátti vita að aflað hefði verið á ólögmætan hátt. Farmiðinn sem um ræðir var bókaður hinn 20. júní 2015 af óþekktum aðila á vef félagsins, www.icelandair.com, á nafni ákærða, í flug frá Lettlandi til Bandaríkjanna, með viðkomu í Finnlandi og á Íslandi hinn 21. júní 2015 í flug nr. BT303 frá Riga til Helsinki, í flug nr. FI343 frá Helsinki til Keflavíkur, í flug nr. FI623 frá Keflavík til New York og frá Bandaríkjunum til Lettlands, og sömu flugleið til baka dagana 28. og 29. júní 2015, í flug nr. FI622 frá New York til Keflavík, í flug nr. FI342 frá Keflavík til Helsinki og hinn 29. júní í flug nr. BT304 frá Helsinki til Riga. Farmiðinn var greiddur af hinum óþekkta aðila á vef félagsins, hinn 20. júní 2015, sem í blekkingarskyni og án heimildar gaf upp greiðslukortanúmer […], gildistími 02/18, sem tilheyrði greiðslukorti ástralsks ríkisborgara, og leiddi til þess að andvirði farmiðans var skuldfært á greiðslukort hans. Í kjölfar þessa fékk ákærði rafrænan farmiða ásamt greiðslunótu á tölvupóstfang sitt, intis@mail.com, og notaði til að komast í umrædda ferð, uns lögregla stöðvaði för hans á Keflavíkurflugvelli hinn 21. júní 2015. Með háttsemi sinni tók ákærði þátt í ávinningi af broti hins óþekkta aðila og viðhélt ólögmætum afleiðingum brotsins.

Afleiðingar af þessari háttsemi ákærða voru þær að Icelandair hf. varð af greiðslu fyrir farmiðann og gat ekki selt flugsæti það sem bókað var og greitt fyrir á framangreindan hátt.

Telst háttsemi þessi varða við 254. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Ákærði kom fyrir dóminn við þingfestingu málsins ásamt verjanda sínum og óskaði eftir fresti til að taka afstöðu til ákærunnar og kynna sér gögn málsins. Ákærði kom aftur fyrir dóminn 19. ágúst sl. og játaði þá skýlaust að hafa gerst sekur um þá háttsemi sem honum er gefin að sök í ákæru.

Með því að ákærði játaði brot sín skýlaust og dómari taldi ekki ástæðu til að draga í efa að játning hans væri sannleikanum samkvæm var farið með málið að hætti 1. mgr. 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun refsingar. Ákærði krafðist vægustu refsingar og að málskostnaður verði greiddur úr ríkissjóði.

Játning ákærða er í samræmi við önnur gögn málsins og verður hann því sakfelldur fyrir brot sitt, sem er réttilega fært til refsiákvæða í ákærunni.

Ekki liggur fyrir sakavottorð ákærða. Með vísan til þeirrar fjárhæðar sem brot ákærða varðar og umfang og eðli brotsins er refsing ákærða ákveðin fangelsi í fjörutíu og fimm daga. Skal gæsluvarðhald er ákærði hefur sætt frá 22. júní sl. til 29. júlí sl. dragast frá refsingunni að fullri dagatölu.

Ákærði skal dæmdur til greiðslu alls sakarkostnaðar sem er þóknun skipaðs verjanda hans á rannsóknarstigi og fyrir dómi, T-kk-ef K-kk-ef hdl., sem er hæfilega ákveðin 818.400 krónur að meðtöldum virðisaukaskatti auk aksturskostnaðar 62.640 krónur.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, V-x-x D-x-x, skal sæta fangelsi í fjörutíu og fimm daga. Gæsluvarðhald er ákærði sætti frá 22. júní til 29. júlí skal dragast frá refsingunni að fullri dagatölu.

Ákærði greiði allan sakarkostnað, sem er þóknun skipaðs verjanda hans, T-kk-ef K-kk-ef hdl. 818.400 krónur að meðtöldum virðisaukaskatti auk 62.640 krónur í aksturskostnað.

Á-kvk-nf G-kvk-nf.